《续催送日鼓谣（邓侍郎崖山作催送日鼓谣文丞》
明代·汪德钧

冬冬晨鼓催，目注东方白。
日华欲动月无辉，杀气冲天云血色。
坎坎暮鼓击，日没崦嵫黑。
朔风吹海毒波翻，旄头错落光芒出。
日复夜，夜复日，日夜相催鼓声急。
枕戈不寐食忘餐，力不能支仰天泣。
主辱臣死古义存，弟妹瓢零敢遑恤。
整旗收队决雌雄，黄龙孰遣横江中。
风雷昼晦天地变，君臣不见崖山空。
至今涛声吼朝夕，半为猿鹤半沙虫。
当时豪杰能几子，千载不泯惟孤忠。
催日鼓，送日鼓，调短意长歌愈苦。
鲛人闻得泪成珠，踯躅白鹇惊堕浦。
侍郎丞相家国同，当时戮力无尔汝。
补天炼石竟无功，空余五色神光吐。
斯人斯作世岂多，合入青编照今古。